VENDIM
Nr. 12, datë 19.2.2014

PËR DHËNIEN E MANDATIT TË DEPUTETIT TË KUVENDIT, KANDIDATIT TË LISTËS SHUMEMËRORE TË PARTISË LËVIZJA SOCIALISTE PËR INTEGRIM NË QARKUN DURRËS, PËR PLOTËSIMIN E VAKANCËS SË NJOFTUAR NGA KUVENDI I SHQIPËRISË

Komisioni Qendror i Zgjedhjeve në mbledhjen e datës 24.2.2014, me pjesëmarrjen e:
Lefterije Luzi (Lleshi)		kryetare
Hysen Osmanaj		anëtar 
Klement Zguri		anëtar 
Vera Shtjefni			anëtare,
shqyrtoi çështjen me: 	
OBJEKT:  Për dhënien e mandatit të deputetit të Kuvendit, kandidatit të listës shumemërore të Partisë Lëvizja Socialiste për Integrim, në qarkun e Durrësit, për plotësimin e vakancës së njoftuar nga Kuvendi i Shqipërisë pas heqjes dorë nga mandati i deputetit, të z. Edmond Panariti.
KËRKUES: Kuvendi i Republikës së Shqipërisë.
BAZA LIGJORE: Neni 23, pika 1, germa “a”, neni 164, pika 2 dhe neni 175, pika 2, i ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar. 
KQZ-ja, pasi shqyrtoi dokumentacionin e paraqitur dhe dëgjoi diskutimet e përfaqësuesve të partive politike,

VËREN:

Nëpërmjet shkresës nr. 232 prot., datë 21.2.2014, drejtuar KQZ-së, sekretari i përgjithshëm i Kuvendit, znj. Albana Shtylla, njofton krijimin e vakancës për shkak të heqjes dorë nga mandati i deputetit të Kuvendit të Shqipërisë, të z. Edmond Panariti, deputet i zonës zgjedhore qarku Durrës.
Neni 164 i Kodit Zgjedhor përcakton se në rast të ndërprerjes së mandatit të deputetit, Kuvendi njofton KQZ-në për krijimin e vakancës dhe KQZ-ja merr vendim për dhënien e mandatit kandidatit të radhës në listën shumemërore të së njëjtës parti politike në zonën zgjedhore përkatëse, regjistruar sipas nenit 67 të Kodit Zgjedhor.
Kolegji Zgjedhor, me vendimin nr. 33, datë 2.8.2013, ka shpërndarë mandatet dhe ka përcaktuar kandidatët fitues për zonën zgjedhore, qarku Durrës, në zgjedhjet për Kuvendin, të vitit 2013. Sipas vendimit të sipërcituar, Partia Lëvizja Socialiste për Integrim, për zonën zgjedhore qarku Durrës, për zgjedhjet për Kuvendin e Shqipërisë të datës 23 Qershor 2013 ka fituar 1 mandat dhe kandidati fitues nga lista shumemërore e Partisë Lëvizja Socialiste për Integrim për qarkun e Durrësit, është kandidati me numër rendor 1 (një) z. Lefter Koka.
Pas njoftimit nga Kuvendi për krijimin e vakancës për shkak të heqjes dorë nga mandati i deputetit të Kuvendit të Shqipërisë, të z. Lefter Koka, deputet i zonës zgjedhore, qarku Durrës, Komisioni Qendror i Zgjedhjeve me vendimin nr. 2, datë 20.1.2014 i ka dhënë mandatin e deputetit të Kuvendit të Republikës së Shqipërisë, znj. Silvana Maksuti. 
Pas njoftimit nga Kuvendi për krijimin e vakancës, për shkak të heqjes dorë nga mandati i deputetit të Kuvendit të Shqipërisë, të znj. Silvana Maksuti, deputete e zonës zgjedhore, qarku Durrës, Komisioni Qendror i Zgjedhjeve me vendimin nr. 6, datë 28.1.2014 i ka dhënë mandatin e deputetit të Kuvendit të Republikës së Shqipërisë znj. Merita Kuçi. 
Pas njoftimit nga Kuvendi për krijimin e vakancës për shkak të heqjes dorë nga mandati i deputetit të Kuvendit të Shqipërisë të znj. Merita Kuçi, deputete e zonës zgjedhore, qarku Durrës, Komisioni Qendror i Zgjedhjeve me vendimin nr. 7, datë 3.2.2014 i ka dhënë mandatin e deputetit të Kuvendit të Republikës së Shqipërisë znj. Klodjana Pashkaj.
Pas njoftimit nga Kuvendi për krijimin e vakancës për shkak të heqjes dorë nga mandati i deputetit të Kuvendit të Shqipërisë, të znj. Klodjana Pashkaj, deputete e zonës zgjedhore, qarku Durrës, Komisioni Qendror i Zgjedhjeve me vendimin nr. 9, datë 10.2.2014 i ka dhënë mandatin e deputetit të Kuvendit të Republikës së Shqipërisë, znj. Ermira Koçi.
Pas njoftimit nga Kuvendi për krijimin e vakancës për shkak të heqjes dorë nga mandati i deputetit të Kuvendit të Shqipërisë të z. Edmond Panariti, deputet i zonës zgjedhore, qarku Durrës, Komisioni Qendror i Zgjedhjeve me vendimin nr. 10, datë 19.2.2014 i ka dhënë mandatin e deputetit të Kuvendit të Republikës së Shqipërisë, z. Edmond Panariti.
Rezulton se lista shumemërore e Partisë Lëvizja Socialiste për Integrim në qarkun e Durrësit nuk i plotëson të gjitha kriteret e përcaktuara në nenin 67 të Kodit Zgjedhor dhe, konkretisht, nuk plotëson kriterin e gjinisë, duke mos pasur një në tre emrat e parë kandidat nga secila gjini. KQZ-ja, me vendimin nr. 341, datë 11.5.2013, vendosi sanksionin administrativ gjobë në masën 4 milionë lekë ndaj Partisë Lëvizja Socialiste për Integrim. Në bazë të nenit 175, pika 2 të Kodit Zgjedhor, KQZ-ja në rast vakance të krijuar në mandatet e fituara nga lista shumemërore e LSI-së, në zonën zgjedhore, qarku Durrës, duhet të zbatonte dhe sanksionin plotësues, duke zëvendësuar vakancën e krijuar me kandidatin e radhës nga gjinia më pak e përfaqësuar. 
KQZ-ja, me vendimin nr. 341, datë 11.5.2013 “Për miratimin e listave shumemërore të Partisë Lëvizja Socialiste për Integrim, pjesëtare e koalicionit “Aleanca për Shqipërinë Europiane” për zgjedhjet për Kuvendin e Shqipërisë 2013”, ka miratuar listën shumemërore të Partisë Lëvizja Socialiste për Integrim për 12 zonat zgjedhore, së bashku me deklaratat model 03, për vendet sipas kuotës gjinore të listës shumemërore për çdo zonë zgjedhore. 
Sipas deklaratës model 03, rezulton se gjinia femërore, si gjinia më pak e përfaqësuar në listën shumemërore, qarku Durrës pas dorëheqjes së znj. Ermira Koçi, ka shteruar. Në mbështetje të nenit 164 pika 2 (fjalia e fundit), duke qenë se lista e gjinisë femërore ka shteruar, KQZ-ja nuk mund të zbatojë sanksionin plotësues.
Për sa më sipër, mandati i ndërprerë duhet t’i kalojë kandidatit vijues të listës shumemërore të Partisë Lëvizja Socialiste për Integrim, të zonës zgjedhore, qarku Durrës.
Sipas listës shumemërore të Partisë Lëvizja Socialiste për Integrim për qarkun Durrës kandidati vijues është kandidati, i cili renditet me numër rendor 3 (tre) z. Bujar Derveni. Nga verifikimi i dokumentacionit të mësipërm rezulton se personit, të cilit do t’i kalojë mandati si deputet për në Kuvendin e Shqipërisë nga lista shumemërore për të plotësuar vendin vakant të krijuar nga dorëheqja e z. Edmond Panariti, është z. Bujar Skënder Derveni.
	
PËR KËTO ARSYE,

Komisioni Qendror i Zgjedhjeve, mbështetur në nenin 23, pika 1, germa “a”, nenin 164, pika 2 dhe neni 175, pika 2 të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar,

VENDOSI:

T’i japë mandatin e deputetit të Kuvendit të Republikës së Shqipërisë, kandidatit të radhës në listën shumemërore të Partisë Lëvizja Socialiste për Integrim, qarku Durrës, z. Bujar Skënder Derveni.
Ky vendim hyn në fuqi menjëherë dhe botohet në Fletoren Zyrtare.
Kundër këtij vendimi mund të bëhet ankim në Kolegjin Zgjedhor pranë Gjykatës së Apelit Tiranë, brenda 30 (tridhjetë) ditëve nga shpallja e këtij vendimi.
Kryetare: Lefterije Luzi (Lleshi) 
Anëtarë: Hysen Osmanaj, Klement Zguri, Vera Shtjefni

